b"\n_START_ARTICLE_\nVerica Trstenjak\n_START_SECTION_\nPravni\xc5\xa1ki za\xc4\x8detki\n_START_PARAGRAPH_\nVerica Trstenjak je leta 1987 opravila pravosodni izpit in doktorirala leta 1995 na Pravni fakulteti Univerze v Ljubljani. Od leta 1994 do 1996 je bila vodja pravne slu\xc5\xbebe na Ministrstvu za znanost in tehnologijo, od leta 1996 do leta 2000 pa dr\xc5\xbeavna sekretarka na tem ministrstvu. V letu 2000 je bila generalna sekretarka Vlade Republike Slovenije. V Sloveniji se je ukvarjala tudi z nevladnimi organizacijami in sodelovala pri pripravi Zakona o ustanovah in dru\xc5\xa1tvih. V letih 1997\xe2\x80\x932000 je sodelovala v delovni skupini 17 za pogajanja Slovenije za \xc4\x8dlanstvo v EU.\n_START_SECTION_\nZnanstveno delo in profesure\n_START_PARAGRAPH_\nVerica Trstenjak je opravljala doktorski \xc5\xa1tudij na Univerzi v Z\xc3\xbcrichu, na In\xc5\xa1titutu za primerjalno pravo Univerze na Dunaju (Institut f\xc3\xbcr Rechtsvergleichung der Universit\xc3\xa4t Wien), na In\xc5\xa1titutu Maxa Plancka za mednarodno zasebno pravo v Hamburgu in na Svobodni univerzi v Amsterdamu. Leta 1996 je bila na Pravni fakulteti v Mariboru habilitirana v profesorico teorije dr\xc5\xbeave in prava ter civilnega prava, od leta 2006 pa je habilitirana kot redna profesorica (venia legendi) za podro\xc4\x8dje civilnega in evropskega prava._NEWLINE_Bila je gostujo\xc4\x8da profesorica na Univerzi na Dunaju, v Freiburgu (Nem\xc4\x8dija), na Bucerius Law School v Hamburgu, ter na univerzah Heidelberg, Bonn, Salzburg, Z\xc3\xbcrich, Liechtenstein, Amsterdam, Luksemburg in Ferrara. Kot gostujo\xc4\x8da predavateljica je predavala tudi na Univerzah v Sydneyu, Los Angelesu, San Franciscu in New Yorku.  oDo leta 2006 je bila \xc4\x8dlanica Evropske strokovne komisije za pripravo Evropskega civilnega zakonika (Study Group on European Civil Code)._NEWLINE_Objavila je ve\xc4\x8d kot 300 pravnih \xc4\x8dlankov in ve\xc4\x8d knjig o evropskem in zasebnem pravu; predava na razli\xc4\x8dnih mednarodnih konferencah doma in v tujini (npr. konference o Common Frame of Reference (M\xc3\xbcnster, Osnabr\xc3\xbcck, Trier); Luksemburg: European Jurists' Forum 2011; Trier: Jahrestagung der Gesellschaft f\xc3\xbcr Rechtsvergleichung 2011; Berlin: Humboldt-Universit\xc3\xa4t, 2012; Salzburg: 24. Europ\xc3\xa4ische Notarentage, 2012; Barcelona: European Jurists' Forum, 2013; Dunaj: General Reporter at IACL - International Academy of Comparative Law, 2014; Amsterdam: Keynote Speaker at International Conference of Consumer Law, 2015)._NEWLINE_Je nosilka magistrskega \xc5\xa1tudija (Litigation in EU Intellectual Property Rights) na Univerzi v Luksemburgu (do leta 2013) in magistrskega \xc5\xa1tudija (Evropsko civilno pravo, Primerjalno pravo in veliki pravni sistemi ter Pravosodni sistem Evropske unije) na Evropski pravni fakulteti v Novi Gorici ter na Univerzi na Dunaju (od leta 2015 naprej)._NEWLINE_Po koncu mandata na sodi\xc5\xa1\xc4\x8du EU je bila leta 2013 izbrana za profesorico Evropskega prava (do leta 2018) na Pravni fakulteti Univerze na Dunaju (Rechtswissenschaftliche Fakult\xc3\xa4t, Universit\xc3\xa4t Wien). Predava na Univerzah v Ljubljani in v Mariboru. Pou\xc4\x8duje tudi na poletnih visoko\xc5\xa1olskih te\xc4\x8dajih v Salzburgu (Univerza v Salzburgu), Stroblu (Univerza na Dunaju) in Alpbachu (Univerza v Innsbrucku). _NEWLINE_Leta 2012 je bila imenovana za zunanjega znanstvenega \xc4\x8dlana na novo ustanovljenem Max Planck Institute Luxembourg for International, European and Regulatory Procedural Law v Luksemburgu. Od leta 2017 naprej je \xc4\x8dlanica Management in Executive Board pri FRA - European Union Agency for Fundamental Rights, kot tudi Advisory Committeeja (neke vrste arbitra\xc5\xbenega sodi\xc5\xa1\xc4\x8da) pri mednarodni organizaciji Energy Community (od leta 2015).\n_START_SECTION_\nDelo na Sodi\xc5\xa1\xc4\x8du EU\n_START_PARAGRAPH_\nOd 7. julija 2004 do 6. oktobra 2006 je bila sodnica na Sodi\xc5\xa1\xc4\x8du Evropskih skupnosti v Luksemburgu (zdaj Splo\xc5\xa1no sodi\xc5\xa1\xc4\x8de Evropske unije), od 7. oktobra 2006 do 28. novembra 2012 pa je bila generalna pravobranilka na Sodi\xc5\xa1\xc4\x8du Evropske unije."